### NN 128/2017 (21.12.2017.), Odluka o lokalnim porezima Grada Labina

Grad Labin

2936

Na temelju članka 20. i članka 42. stavka 1. Zakona o lokalnim porezima (»Narodne novine« broj 115/16. i 101/17.) i članka 31. Statuta Grada Labina (»Službene novine Grada Labina« broj 9/09., 9/10. – lektorirani tekst, 8/13. i 3/16.), Gradsko vijeće Grada Labina na sjednici 4. prosinca 2017. godine, donijelo je

ODLUKU

O LOKALNIM POREZIMA GRADA LABINA

I. OPĆA ODREDBA

Članak 1.

Ovom Odlukom propisuju se vrste poreza koji pripadaju Gradu Labinu (u daljnjem tekstu: Grad), obveznici plaćanja poreza, porezna osnovica, stope i visina poreza te način obračuna i plaćanja poreza u skladu sa Zakonom o lokalnim porezima.

II. VRSTE POREZA

Članak 2.

Gradu pripadaju sljedeći porezi:

1. prirez porezu na dohodak

2. porez na potrošnju

3. porez na kuće za odmor

4. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaćaju obveznici poreza na dohodak s područja Grada sukladno odredbama Zakona o porezu na dohodak i Pravilnika o porezu na dohodak te ove Odluke.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Grada.

Članak 4.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak iz članka 3. stavka 1. ove Odluke.

Članak 5.

Prirez porezu na dohodak plaća se po stopi od 6% od utvrđene osnovice iz članka 4. ove Odluke.

Prirez porezu na dohodak prihod je proračuna Grada.

Članak 6.

Poslove u vezi s utvrđivanjem i naplatom prireza porezu na dohodak obavlja Porezna uprava.

2. Porez na potrošnju

Članak 7.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Grada.

Članak 8.

Obveznik poreza na potrošnju je pravna i fizička osoba koja pruža ugostiteljske usluge na području Grada.

Članak 9.

Osnovica poreza na potrošnju je prodajna cijena pića po kojoj se pića prodaju u ugostiteljskom objektu, a u koju nije uključen porez na dodanu vrijednost.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje porezni obveznik iskazuje na propisanom Obrascu PP-MI-PO i predaje ga do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Obrazac PP-MI-PO podnosi se pojedinačno za svaki poslovni prostor, nadležnom upravnom tijelu Grada, odnosno Upravnom odjelu za proračun i financije Istarske županije.

Članak 10.

Porez na potrošnju plaća se po stopi od 3% na osnovicu iz stavka 1. članka 9. ove Odluke.

Porez na potrošnju prihod je proračuna Grada.

3. Porez na kuće za odmor

Članak 11.

Porez na kuću za odmor plaća pravna ili fizička osoba koja je vlasnik kuće za odmor na području Grada.

Članak 12.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatra se gospodarstvena zgrada koja služi za smještaj poljoprivrednih strojeva, oruđa i drugog pribora.

Članak 13.

Porez na kuće za odmor plaća se godišnje, u iznosu od 15,00 kuna/m² korisne površine kuće za odmor, na cijelom području Grada.

Članak 14.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Porez na kuće za odmor ne plaća se na kuće za odmor za vrijeme dok su u njima smješteni prognanici i izbjeglice.

Porez na kuće za odmor ne plaća se na odmarališta u vlasništvu jedinica lokalne i područne (regionalne) samouprave koja služi za smještaj djece u dobi do 15 godina.

Članak 15.

Obveznik poreza na kuće za odmor mora nadležnom upravnom tijelu Grada, odnosno Upravnom odjelu za proračun i financije Istarske županije dostaviti podatke o kući za odmor koji se odnosi na mjesto gdje se nalazi taj objekt, te korisnu površinu, kao i podatke o poreznom obvezniku.

Podatke iz stavka 1. ovog članka obveznici trebaju dostaviti do 31. ožujka godine za koju se utvrđuje porez na kuće za odmor.

Porez na kuće za odmor plaća se u roku od 15 dana od dana dostave rješenja o utvrđivanju poreza.

Članak 16.

U postupku dokazivanja statusa kuće za odmor u smislu odredbe članka 12. stavka 1. ove Odluke, vlasnik kuće je dužan osim osobne iskaznice predočiti slijedeće dokaze: putovnicu, mjesto i visinu utroška električne energije, vode, telefona, prijem poštanske pošiljke, potvrdu o zasnovanom radnom odnosu, izjavu o izabranom liječniku, izjavu svjedoka, mjesto podnošenja porezne prijave i druge dokaze podobne za ocjenu i utvrđivanje vremena korištenja kuće ili stana.

Članak 17.

Porez na kuću za odmor prihod je proračuna Grada.

4. Porez na korištenje javnih površina

Članak 18.

Obveznik poreza na korištenje javnih površina je svaka pravna i fizička osoba koja koristi javnu površinu na području Grada.

Članak 19.

Visina, način i uvjeti plaćanja poreza na korištenje javnih površina utvrditi će se posebnom odlukom predstavničkog tijela.

Članak 20.

Porez na korištenje javnih površina prihod je proračuna Grada.

III. PROVEDBENE ODREDBE

Članak 21.

Poslove u svezi s nadzorom nad utvrđivanjem i naplatom prireza porezu na dohodak iz članka 2. točke 1. ove Odluke obavljati će Ministarstvo financija, Porezna uprava.

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2. točke 2. i 3. ove Odluke obavljati će nadležno upravno tijelo Grada, odnosno Upravni odjel za proračun i financije Istarske županije.

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2. točke 4. ove Odluke obavljati će upravni odjel nadležan za komunalne djelatnosti Grada.

Članak 22.

Istarskoj županiji za obavljanje poslova iz članka 21. stavka 2. pripada naknada u iznosu 5% od ukupno naplaćenih prihoda.

Istarska županija je dužna do 10.-tog u mjesecu za prethodni mjesec Gradu dostaviti izvješća o utvrđenim i naplaćenim porezima.

Ovlašćuje se Financijska agencija zadužena za naplatu javnih prihoda da ugovorenu naknadu iz stavka 1. ovog članka naplati iz Proračuna Grada Labina u korist Proračuna Istarske županije.

Članak 23.

Porezni obveznik dužan je nadležnom upravnom tijelu Gradu ili Istarskoj županiji dostaviti dokaz o svakoj promjeni koja utječe na utvrđivanje porezne obveze iz članka 2. točke 2. i 3., u roku od 15 dana od nastale promjene.

Članak 24.

Za utvrđivanje poreza, naplatu, žalbe, obnovu postupka, zastaru, ovršni postupak kao i sve ostale postupovne radnje, primjenjuju se odredbe Općeg poreznog zakona.

IV. PRIJELAZNE I ZAVRŠNE ODREDBE

Članak 25.

Danom stupanja na snagu ove Odluke prestaje važiti Odluka o gradskim porezima (»Narodne novine« broj 119/01. i »Službene novine Grada Labina« broj 11/01, 17/04, 22/04, 21/07 i 4/15).

Postupci u svezi sa utvrđivanjem i naplatom gradskih poreza započeti do dana stupanja na snagu ove Odluke, dovršiti će se prema odredbama Odluke o gradskim porezima (»Narodne novine« broj 119/01. i »Službene novine Grada Labina« broj 11/01, 17/04, 22/04, 21/07 i 4/15).

Članak 26.

Ova Odluka objaviti će se u »Narodnim novinama« i »Službenim novinama Grada Labina«, a stupa na snagu 1. siječnja 2018. godine.

Klasa: 021-05/17-01/111
 Urbroj: 2144/01-01-17-1
 Labin, 4. prosinca 2017.

Predsjednica Gradskog vijeća
 Eni Modrušan, v. r.